คาดสัปดาห์หน้าบาทกรอบ30.70-31
ศูนย์วิจัยกสิกรไทย มองเงินบาทสัปดาห์หน้าที่30.70-31 บ./ดอลล์ ตลาดหุ้นผันผวนSide-way จับตาตัวเลขเศรษฐกิจไทย
24 มี.ค. 2555

ศูนย์วิจัยกสิกรไทย มองเงินบาทสัปดาห์หน้าที่30.70-31 บ./ดอลล์ ตลาดหุ้นผันผวนSide-way จับตาตัวเลขเศรษฐกิจไทย 
ศูนย์วิจัยกสิกรไทย เผยแนวโน้มเงินบาทสัปดาห์หน้า (26-30 มี.ค. 2555) เงินบาทอาจเคลื่อนไหวในกรอบ 30.70-31.00 บาทต่อดอลลาร์ฯ โดยคงต้องจับตาข้อมูลการค้าระหว่างประเทศของกระทรวงพาณิชย์ และตัวเลขเศรษฐกิจของธปท.ในเดือนก.พ. ตลอดจนแรงซื้อเงินดอลลาร์ฯ จากฝั่งผู้นำเข้าในช่วงใกล้สิ้นเดือนและการปิดงวดสิ้นปีของญี่ปุ่น ขณะที่ ตัวเลขเศรษฐกิจสหรัฐฯ ที่สำคัญ ได้แก่ ดัชนี PMI เขต  ชิคาโก ดัชนีความเชื่อมั่นผู้บริโภคเดือนมี.ค. ยอดทำสัญญาซื้อบ้านที่รอปิดการขาย ยอดสั่งซื้อสินค้าคงทน รายได้-รายจ่ายส่วนบุคคล และดัชนีราคาการใช้จ่ายเพื่อการบริโภคส่วนบุคคลพื้นฐาน (Core PCE Price Index) เดือนก.พ. ดัชนีราคาบ้านโดยสแตนดาร์ด แอนด์ พัวร์/เคสชิลเลอร์เดือนม.ค. จีดีพีประจำไตรมาส 4/2554 (ทบทวนครั้งสุดท้าย) และจำนวนผู้ขอรับสวัสดิการว่างงานรายสัปดาห์
โดยสัปดาห์ที่ผ่านมาเงินบาทอ่อนค่าลงใกล้ระดับ 30.80 บาทต่อดอลลาร์ฯ โดยถูกกดดันจากแรงซื้อเงินดอลลาร์ฯ ของกลุ่มผู้นำเข้า ตลอดจนทิศทางการอ่อนค่าของสกุลเงินในเอเชีย หลังจากที่ความกังวลต่อทิศทางที่อ่อนแอของเศรษฐกิจโลก ถูกตอกย้ำโดยภาพถดถอยของภาคการผลิตในจีน เยอรมนี และฝรั่งเศส (จากรายงาน PMI เบื้องต้นในเดือนมี.ค.) อนึ่ง เงินบาทปรับตัวในทิศทางที่อ่อนค่า แม้ว่านักลงทุนต่างชาติจะยังมีสถานะซื้อสุทธิทั้งในตลาดหุ้นและตลาดพันธบัตรของไทยก็ตาม   ในวันศุกร์ (23 มี.ค.) เงินบาทอยู่ที่ระดับ 30.76 เทียบกับระดับ 30.72 บาทต่อดอลลาร์ฯ ในวันศุกร์ก่อนหน้า (16 มี.ค.)
สำหรับแนวโน้มหุ้นสัปดาห์ระหว่างวันที่ 26-30 มี.ค. 2555 บล.กสิกรไทย และ ศูนย์วิจัยกสิกรไทย จำกัด มองว่า ดัชนีอาจแกว่งตัวผันผวนในลักษณะ Side-way ขณะที่จะต้องติดตามการประกาศตัวเลขเศษฐกิจรายเดือนของไทย และการรายงานตัวเลขเศรษฐกิจสหรัฐฯ ที่สำคัญ ได้แก่ เครื่องชี้ราคาที่อยู่อาศัย ความเชื่อมั่นผู้บริโภค ยอดสั่งซื้อสินค้าคงทน จีดีพีไตรมาส 4/2554 (ทบทวนครั้งสุดท้าย) และดัชนีภาคการผลิต คาดว่า ดัชนีจะมีแนวรับที่ 1,190 และ 1,170 จุด ขณะที่แนวต้านคาดว่าจะอยู่ที่ 1,214 และ 1,240 จุด ตามลำดับ